Huldeblyke stroom in vir James Small | Maroela Media
James Small het op 'n stadium die rekord vir die meeste Springbok-drieë agter sy naam gehad. Foto: ANA.
Dit is die halfeindstryd van die 1995 Wêreldbeker-rugbytoernooi en die All Blacks speel teen Engeland in Kaapstad.
Nieu-Seeland se Jonah Lomu – 'n man van 1,96 m wat 120 kg weeg – het Engeland se stomme Mike Catt gestoomroller dat hy dáár trek.
Die Nieu-Seelandse superster se drieë het die grondslag gelê vir sy span se sege van 45 – 29 en die internasionale media het voorspel dat die Springbokke se verdediging sal moet bontstaan om dié reus plat te trek.
Druk die versnelknoppie vinnig na 24 Junie 1995 en die Bok-verdediging het nie net stewig gestaan nie, hulle het ook vir Lomu heeltemal geneutraliseer.
En voor in die koor was 'n bloedjong James Small – Lomu se direkte teenstander in die Boktrui.
Vandag, 10 Julie 2019, is nie een van dié reuse meer met ons nie: Lomu is in 2015 dood aan 'n hartaanval verwant aan sy niersiekte, en Small is vandag dood; óók aan 'n hartaanval.
Die Springbokke het destyds die Wêreldbeker-eindstryd te danke aan Joel Stransky se skepskoppe gewen, maar die fondasie van dié sege is deur Small en Kie. se kanniedood-verdediging gelê.
"James was een van die min regte legendes wat ons gehad het," het sy Wêreldbeker-spanmaat en Springbokslot, Krynauw Otto, aan Maroela Media gesê.
Small op sy ysterperd. Hy het 'n reputasie as 'n rebel gehad. Foto: TERTIUS PICKARD / TOUCHLINE PHOTO.
"Hy was 'n rebel gewees en nes sy klerehandelsmerk, No Rules, gesinspeel het, was hy ook nie 'n man wat homself veel aan reëls gesteur het nie.
Tog glo Otto dat die geboorte van Small se dogter, Ruby, hom effens rustiger gemaak het.
"Hy het altyd tyd gehad vir ander mense en kon altyd 'n vinnige geselsie aanknoop. Ja, hy het as jong speler sy stoutighede gehad, maar ons almal was toe jonk. Hy is 'n regte legende."
In sy huldeblyk het die president van SA Rugby, Mark Alexander, gesê dat Small altyd 'n spesiale plek in Suid-Afrikaners se harte sal hê.
"Hy het met die passie en durf gespeel wat Springbok-rugby versinnebeeld en hy het sy lewe op dieselfde wyse gelei," het Alexander gesê.
"Op 50-jarige ouderdom het James Small hopeloos te jonk gesterf. Ons gebede en simpatie is met sy familie en vriende in hierdie baie hartseer tyd."
Small het sy debuut vir die Springbokke teen Nieu-Seeland in Johannesburg gemaak. Hy het altesaam 47 toetse gespeel en 20 drieë vir die Bokke gedruk. Hy het sy laaste wedstryd teen Skotland gespeel en sy finale drie het destyds Danie Gerber se toetsdrieë-rekord oortref.
Wat provinsiale rugby betref het hy vir Transvaal, Natal en WP gespeel. Hy het die Curriebeker in die kleure van Natal en die Westelike Provinsie gewen.
Meer onlangs het hy vir Robert du Preez gehelp om die NWU Pukke en Luiperds af te rig.
Hy is die vierde 1995-Springbok wat sterf ná Kitch Christie (afrigter), Ruben Kruger (flank) en Joost van der Westhuizen (skrumskakel).
Rebels ja , maar murg en been van yster . Rus sag James.
Ja Soos oom zandberg altyd na ñ program gegroet het"nag our grote" ons land Gaan jou mis ou James. Ek het n paar dae gelede Vir my seun van jou vertel. Groter as Groot.
ai wonder waaraan is hy dood inige meegevoel
Soos oom Frik du Preez was hy vir my een van die hardste spelers op die veld. Sy rugby baie geniet. RIV James Small. Simpatie aan die naastes.
Dit was 'n voorreg om jou huis te bou in Parkhurst. Lang kuiers om 'n vuur saam met jou en my seun wat toe in Gr 8 was. Dit was 'n voorreg en 'n eer…..